**ПРАВИЛА КОНКУРСА „ДВА ЛИЦА СУНЦА''**

**ОРГАНИЗАТОРИ КОНКУРСА**

Фондација „Фонд Б92“, са седиштем у Београду, Максима Горког 17а, матични број: 17539744, ПИБ: 103281849, коју заступа Марија Чечен, управитељ, и компанија Beiersdorf doo (испред бренда Eucerin), Омладинских бригада 88a, матични број: 20002123, ПИБ: 103689388, коју заступа генерални директор Бранко Котарац (у даљем тексту: „Фонд Б92“ и „Компанија Beiersdorf“ или „Организатори конкурса“).

**ПРЕДМЕТ КОНКУРСА**

Организатори конкурса, уз подршку Министарства просвете, науке и технолошког развоја и Министарства здравља Републике Србије, покренули су кампању „Заштита за све“. Циљ ове кампање је едукација о важности заштите од штетног UV зрачења, односно повећање свести одраслих и деце о важности одговорног понашања на сунцу.

Организатори конкурса покрећу онлајн едукацију и наградни конкурс под називом „Заштита за све” (у даљем тексту: „Конкурс“) за учитеље и ђаке од првог до четвртог разреда свих основних школа у Републици Србији почев од 20. jануара 2020. године, чиме ће се омогућити едукација великог броја учитеља који научено треба даље да пренесу ђацима. На овај начин учитељи ће бити у могућности да прођу едукацију и утичу даље на одговорно понашање деце током боравка на сунцу.

**ОПИС КОНКУРСА**

Конкурс ће бити спроведен на следећи начин:

**1. КОНКУРС ЗА ЂАКЕ**

а) Hа конкурсу могу да учествују учитељи првог, другог, трећег и четвртог разреда свих основних школа у Републици Србији који прођу онлајн едукацију у периоду од 20. јануара до 28. фебруара 2020. године осим оних који су у првом кругу конкурса, током 2019. године освојили награду - UV индикатор\*. Онлајн едукација ће бити постављена на званичној страници кампање <http://www.zastitazasve.rs/> у периоду од 20. јануара до 28. фебруара 2020. године, а линк ка едукацији биће доступан и на сајту Министарства просвете, науке и технолошког развоја. По завршеној едукацији, учитељи ће добити сертификат о стручном усавршавању. Учитељ који буде учествовао у реализацији пројекта, у складу са Правилником о сталном стручном усавршавању и напредовању у звања наставника и стручних сарадника („Сл.гласник РС“, бр.81/2017 и 48/2018, члан 4), оствариће бодове стручног усавршавања.

*\*НАПОМЕНА: школе које су добиле UV индикатор у првом кругу конкурса, током 2019. године, немају право учешћа за исту награду, али њихови учитељи могу да конкуришу за награду конкурса за учитеље – излет у Београд и опремање учионице.*

б) На основу стеченог знања и преузетих материјала, као и формулара које добију кроз онлајн едукацију, задатак учитеља је да даље едукује своје ђаке и анимира их да припреме своје радове. Тема конкурса је „**Два лица сунца**“. Ђаци могу да на задату тему цртају, пишу песмице и саставе, сниме кратке видео-записе мобилним телефоном, а најбоље радове свог одељења (максимално 5 радова из једног одељења) учитељи треба да пошаљу на имејл адресу konkurs@zastitazasve.rs у периоду од 20. јануара 2020. до 28. фебруара 2020. године. Најбољих 20 радова из 20 школа ће бити одабрано и они ће освојити вредну награду – UV индикатор за своју школу.

в) Од одабраних 20 радова ђака, Комисија ће изабрати један најбољи и он може бити објављен у медијима (у ком случају ће бити и дефинисан медијски канал који одговара победничком формату).

**2. КОНКУРС ЗА УЧИТЕЉЕ**

г) Позивамо учитеље који су завршили онлајн едукацију у периоду од 20. јануара 2020. до 28. фебруара 2020. године, осим оних који су у првом кругу конкурса, током 2019. године освојили награду излет у Београд или опремање учионице\*, да осмисле креативни час или активност са својим ђацима на тему **„Два лица сунца“** и пошаљу своје идеје на имејл адресу konkurs@zastitazasve.rs.

Најбољих 5 идеја ће њима и њиховом одељењу донети посебну награду – једнодневни излет у Београд.

д) Током излета биће организовано такмичење тих 5 одељења, а победник такмичења на излету добија опрему за учионицу у вредности од 2.000 евра, у динарској противвредности.

*\*НАПОМЕНА: учитељи који су за своја одељења освојили у првом кругу конкурса током 2019. године, наградни излет у Београд или опремање учионице, неће моћи да учествују у том делу конкурса, али ће бити у прилици да се такмиче за освајање UV индикатора.*

**ПРИЈАВА НА КОНКУРС**

Конкурс ће бити објављен дана 15. јануара 2020. године на веб-страници [http://www.zastitazasve.rs/](http://www.zastitazasve.rs/%20).

Онлајн едукација ће бити доступна од 20. јануара 2020. до 28. фебруара 2020. године.

Период трајања конкурса је од 20. јануара 2020. до 28. фебруара 2020. године.

Учесници се могу пријавити на Конкурс најкасније до дана 28. фебруара 2020. године, у складу са овим Правилима. Пријављивање и слање материјала се не може вршити после дана 28. фебруара 2020. године, а Пријаве и материјали пристигли после дана 28. фебруара 2020. године неће се узимати у разматрање.

Резултати Конкурса и проглашење победника обавиће се дана **18. марта 2020. године.**

Конкурс почиње дописом који Министарство просвете, науке и технолошког развоја Републике Србије упућује школама, а биће објављен и на веб-страници: <http://www.zastitazasve.rs/konkurs-za-skole.php>, као и на сајту Министарства просвете, науке и технолошког развоја Републике Србије.

Пријаве на Конкурс врше се попуњавањем формулара који ће бити доступан након завршетка онлајн едукације на веб-страници <http://www.zastitazasve.rs/konkurs-za-skole.php>.

Формулар попуњавају учитељи уз сагласност директора школе.

Попуњени формулар учитељи достављају заједно са приложеним радовима на имејл адресу konkurs@zastitazasve.rs.

**ПРАВО УЧЕСТВОВАЊА**

Право учествовања на Конкурсу имају све основне школе односно одељења од првог до четвртог разреда и њихови учитељи на територији Републике Србије који су прошли онлајн едукацију у периоду од 20. јануара 2020. до 28. фебруара 2020. године **а нису претходно били међу добитницима неке од награда - UV индикатора, излета или опремања учионице.**

**МАТЕРИЈАЛ**

Заинтересовани учитељи конкуришу попуњавањем онлајн едукације, преузимањем формулара на крају онлајн едукације и слањем радова у посматраном периоду, у складу са овим Правилником.

Формулар пријаве садржи следеће податке:

* назив школе
* место
* адреса школе
* разред и одељење
* број ученика разреда
* контакт школе
* име и презиме учитеља
* контакт учитеља (имејл адреса и број телефона).

Формулар за пријаву и пратећи прилози (материјали за рад са децом) су доступни у онлајн едукацији у електронској форми на веб-страници <http://www.zastitazasve.rs/konkurs-za-skole.php>.

Пријављени учесници у периоду од **20. јануара 2020. до 28. фебруара 2020. године достављају радове,** који ће се оцењивати од стране Комисије, у једној од наведених форми:

* Цртеж
* Састав
* Песмица
* Видео-запис, трајање до 1 минут
* Предлог часа или активности (у оквиру рада за учитеље)
* Формулар попуњен од стране учитеља и одобрен од директора школе да је учитељ прошао онлајн едукацију под пројектом „Заштита за све“.

Пријављени учесници су обавезни да Материјале доставе најкасније **до дана 28. фебруара 2020. године.** Материјали достављени после наведеног датума неће бити узети у разматрање.

**Одговорност за прибављање дозвола и сагласности од стране родитеља за снимање ученика, прикупљање и коришћење њихових личних података, као и коришћење њихових радова у оквиру кампање „Заштита за све“, у надлежности је школа и сваки примљени материјал Организатори конкурса могу по потреби објавити на друштвеним мрежама.**

**КОМИСИЈА/КРИТЕРИЈУМИ/НАГРАДЕ**

Пријављене учеснике оцењује Комисија коју чине: представник компаније Beiersdorf (испред бренда Eucerin), представник Фонда Б92 и представници маркетиншке агенције FCB Afirma.

Рангирање и награђивање ће се обавити на следећи начин:

* **Најбољи одабрани радови ђака на конкурсу ће бити награђени двоструко:**
1. UV индикатором – специјалним мерачем интензитета сунчевог зрачења – намењеног школи из које је добитник. Планирано је да се UV индикаторима награди 20 школа.
2. Од 20 дечјих радова, који су добитници UV индикатора, биће одабран један најбољи и он може бити објављен у медијима (у ком случају ће бити и дефинисан медијски канал који одговара победничком формату).

Приликом оцењивања радова ђака, Комисија ће у обзир узети нарочито: разумевање теме, креативност и оригиналност.

* **Најбољи одабрани радови учитеља на конкурсу ће бити награђени двоструко:**
1. Учитељи који најбоље и најкреативније осмисле час или активност рада са ђацима и пошаљу свој предлог, добијају награду за своје одељење – једнодневни излет у Београд.

Од пристиглих пријава бирамо укупно 5 учитеља и њихова одељења која ће добити једнодневни излет за цело одељење.

1. Током једнодневног излета, биће организовано такмичење, а главна награда коју добије победник такмичења на излету подразумева опрему за њихову учионицу у вредности од 2.000 евра, у динарској противвредности, а по избору учитеља, од понуђених: лаптоп, штампач са копир-машином, пројектор и платно или паметна табла.

Приликом оцењивања послатих предлога учитеља, Комисија ће у обзир узети нарочито свеобухватност приступа теми, креативност и оригиналност осмишљеног часа или активности на задату тему, а у циљу укључивања деце, примерености узрасту и образовно-васпитни приступ ђацима.

Обавештење о награђеним учесницима Конкурса Организатори ће објавити **18. марта 2020**. на веб-страници <http://www.zastitazasve.rs/konkurs-za-skole.php>.

**НАЧИН И РОК ПРЕДАЈЕ НАГРАДА**

Списак награђених школа и учитеља ће бити објављен на веб-страници <http://www.zastitazasve.rs/konkurs-za-skole.php>.

Награде, UV индикатори, биће постављене у награђеним школама у периоду до краја школске године 2019/2020 године, а у договору са директорима школа.

Награда, једнодневни излет, биће реализована у периоду до краја школске године 2019/2020. године у договору са учитељем-добитником, уз одобрење директора школе, а у термину који директор школе усагласи са родитељима ђака.

Награда, опрема за учионицу у вредности од 2.000 евра, у динарској противвредности, ће бити реализована до краја календарске 2020. године.

**УЧЕСНИЦИ/САГЛАСНОСТ СА ПРАВИЛИМА**

Учешће на Конкурсу је бесплатно и добровољно. Учесник не стиче право на било какву накнаду од Организатора или било ког трећег лица по основу свог учествовања на Конкурсу, нити Организатори имају право да од Учесника захтевају било какву накнаду на име учешћа на Конкурсу. Запослени у компанији Beiersdorf, запослени у Министарству просвете, науке и технолошког развоја, Министарству здравља Републике Србије, Фонду Б92 и маркетиншкој агенцији FCB Afirma, немају право учествовања на конкурсу.

Учествовањем на овом Конкурсу Учесници у целости прихватају ова Правила.

**ПУБЛИЦИТЕТ**

Учешћем на Конкурсу учесници су сагласни да се њихови подаци (укључујући и њихове Личне податке) и њихови Материјали користе на Фејсбук мрежи, као и у другим медијима, у промотивне сврхе у циљу промовисања Конкурса, едукативне кампање „Заштита за све“ као и самог бренда Eucerin. Предуслов за учествовање на Конкурсу је обавеза Школе и учитеља пријављених одељења да прибаве сагласност родитеља деце за њихово учествовање на Конкурсу, за прикупљање и даљу обраду њихових Личних података, као и за објављивање Материјала на којима се налазе слике и видео-клипови њихове деце, као и свих других Материјала, те да их Организатори могу слободно, без икакве накнаде, по свом избору објављивати на:

[https://www.facebook.com/еucerin.rs/](https://www.facebook.com/%D0%B5ucerin.rs/)

https://www.instagram.com/eucerin\_srbija

[http://www.zastitazasve.rs/](http://www.zastitazasve.rs/%20)

<http://fondb92.org>

<https://www.facebook.com/fondb92>

<http://www.mpn.gov.rs/>

**ОБАВЕШТЕЊЕ О ОБРАДИ ЛИЧНИХ ПОДАТАКА**

Организатор конкурса (у даљем тексту: Руковалац), прикупља и обрађује поједине податке о личности путем интернет странице [http://www.zastitazasve.rs/](http://www.zastitazasve.rs/%20). Подаци о личности који се обрађују су подаци учитеља који подносе пријаве на Конкурс (име и презиме, имејл адреса и број телефона), подаци о личности ученика чији су радови пријављени на Конкурс (и то: име и презиме, фотографије и видео-снимци ученика, разред и одељење школе коју похађају) (у даљем тексту: „Лични подаци“).

Лични подаци се прикупљају и обрађују на основу информисаног пристанка, а у складу са чланом 12 став 1 тачка 1) Закона о заштити података о личности („Службени гласник“, број 87/18, у даљем тексту: ЗЗПЛ), и искључиво у сврхе спровођења Конкурса, контактирања победника Конкурса ради доделе награда, као и у сврху промовисања Конкурса и бренда Eucerin (путем различитих платформи, укључујући, али се нe ограничавајући на Фејсбук мрежу и друге медије).

Лични подаци се прикупљају или директно од лица чији се подаци обрађују (када се ради о личним подацима учитеља) или преко трећих лица (у случају личних података ученика, које уноси овлашћено лице школе или учитељ), у ком случају су та трећа лица дужна да прибаве претходну сагласност родитеља деце за њихово учествовање на Конкурсу, за прикупљање и даљу обраду њихових Личних података, те коришћење тих личних података на начин прописан овим Правилима (видети део: Публицитет).

Лице чији се подаци обрађују пристанак за обраду може у сваком тренутку повући (опозив), што за собом носи престанак сваке даље обраде и брисање или анонимизирање података о личности, с тим да опозив пристанка не утиче на обраду личних података која је постојала до момента таквог опозива.

Личне податке Руковалац похрањује и чува у својим интерним евиденцијама у односу на које примењује све неопходне организационе, техничке и кадровске мере заштите у складу са захтевима важећег ЗЗПЛ.

Лични подаци се чувају до момента испуњења сврхе прописане овим обавештењем, а најкасније дo дана окончања кампање или до момента опозива пристанка, након чега се лични подаци бришу или анонимизирају.

У односу на податке о личности, лице чији се подаци обрађују има следећа права: право да од Руковаоца затражи приступ подацима о личности; право да затражи исправку или брисање података о личности, као и ограничавање обраде; право да приговори обради; право на преносивост података; право подношења притужбе Поверенику за приступ информацијама од јавног значаја и заштиту података о личности, као и друга права гарантована важећим ЗЗПЛ. Руковаoци ће у односу на остваривање његових/њених права пружити лицу чији се подаци обрађују сву неопходну помоћ, а све у складу са условима и на начин прописан важећим ЗЗПЛ.

**ПРАВО ПРОМЕНЕ ОПШТИХ ПРАВИЛА КОНКУРСА**

Организатори конкурса „Заштита за све“ задржава право да у било које време из оправданих разлога изврши измене ових Правила, без одлагања и путем писаног обавештења на веб-страници Конкурса.

**ПРЕКИД КОНКУРСА**

Конкурс се може прекинути једино у случају више силе, о чему ће учесници одмах бити обавештени путем писаног обавештења на веб-страници Конкурса.

**КОНТАКТ**

У случају техничких проблема и додатних питања поводом Конкурса, као и питања у вези са обрадом Личних података, али и ради остваривања својих права у вези са обрадом Личних података, учесник се може обратити на имејл адресу pitajtenas@zastitazasve.rs

**ОСТАЛО**

Организатори конкурса не преузимају никакву одговорност за општу употребу сајта Фејсбук и Инстаграм. Овај Конкурс ни на који начин не спонзорише, не одобрава, нити спроводи Фејсбук и Инстаграм, нити је са њима повезан на било који други начин. Организатори Конкурса одговарају за податке на својим званичним веб-страницама, а не за материјале који се преузимају преко друштвених мрежа.

Евентуалне правне спорове са учесницима, Организатори ће се трудити да реше споразумно. У случају спора који стране не могу да реше договором, исти ће се решавати пред надлежним судом у Београду.

У Београду,

15. јануара 2020.

Организатори конкурса:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

за Фонд Б92

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

за Beiersdorf